สังคมข่าวหุ้น
รอผลประชุม กนง. ตลาดหุ้นไทยยังคงปรับตัวเพิ่มขึ้นตามภูมิภาค แม้ว่าตลาดหุ้นเพื่อนบ้านหลายประเทศยังคงหยุดตรุษจีน
รอผลประชุม กนง. ตลาดหุ้นไทยยังคงปรับตัวเพิ่มขึ้นตามภูมิภาค แม้ว่าตลาดหุ้นเพื่อนบ้านหลายประเทศยังคงหยุดตรุษจีน
23 ม.ค. 2566

รอผลประชุม กนง.
ตลาดหุ้นไทยยังคงปรับตัวเพิ่มขึ้นตามภูมิภาค แม้ว่าตลาดหุ้นเพื่อนบ้านหลายประเทศยังคงหยุดตรุษจีน วันที่ 25 ม.ค.นี้ จับตาประชุมคณะกรรมการนโยบายการเงิน อาจมีการปรับขึ้นดอกเบี้ยอีกครั้ง วานนี้ดัชนีปิดที่ 1,684 จุด เพิ่มขึ้น 6.79 จุด
หุ้น THCOM ราคาติดจรวดวานนี้ หลังศาลไม่รับคุ้มครองชั่วคราว หลังจากศาลปกครองกลางยกคำขอคุ้มครองชั่วคราว กรณี “ศรีสุวรรณ จรรยา” ยื่นฟ้องล้มประมูลวงโคจรดาวเทียม สัปดาห์นี้ลุ้นไทยคมจ่ายเงินงวดแรก 80 ล้านบาท หลังชนะประมูล และคาดว่าจะได้รับใบอนุญาตใช้วงโคจร 119.5 และ 78.5 องศาตะวันออก ในราวต้นเดือนหน้า งานนี้นักวิเคราะห์ตีมูลค่าหุ้นกันยกใหญ่ ถ้าไทยคมประกาศแผนชัดเจนเดือนหน้าได้เห็นราคาวิ่งแรงแน่นอน
กสทช.ยังไม่นับหนึ่งแผนซื้อ 3BB ไร้สัญญาณตอบรับ หลังจากที่ AIS ขออนุมัติจาก กสทช.เข้าซื้อหุ้น 3BB ข้อมูลที่ส่งไป กสทช.ก็บอกว่ายังไม่ครบ ขาดโน่นนี่นั่น แผนการควบรวมกิจการจึงต้องเลื่อนออกไปเรื่อย ๆ  แต่ถ้าจะให้รอแบบทรูกับดีแทค ลากยาวถึงสิ้นปี งานนี้เอไอเอสคงต้องปรับแผนใหม่แน่นอน
PRM โต 264% บริษัทหลักทรัพย์ ทิสโก้ จำกัด ประเมิน บริษัท พริมา มารีน จำกัด (มหาชน) หรือ PRM ในไตรมาส 4/2565 คาดจะมีกำไรหลัก 463 ล้านบาท เพิ่มขึ้น 264% จากช่วงเดียวกันของปีก่อนประมาณ 127 ล้านบาท และเพิ่มขึ้น 5% จากไตรมาสก่อนประมาณ 439 ล้านบาท โดยคาดรายได้ 2,296 ล้านบาท เพิ่มขึ้น 58% จากช่วงเดียวกันของปีก่อนประมาณ 1,457 ล้านบาท และเพิ่มขึ้น 7% จากไตรมาสก่อนประมาณ 2,150 ล้านบาท เนื่องจากการเข้าสู่ช่วงไฮซีซั่นของการใช้น้ำมันในประเทศอื่น ซึ่งจะเพิ่มความต้องการใช้เรือขนส่งน้ำมัน ธุรกิจเรือขนส่งระหว่างประเทศ รับรู้รายได้จากเรือ VLCC 3 ลำเต็มไตรมาส รวมทั้งเรือ Aframax มีการต่อสัญญากับลูกค้าถึงสิ้นปี 2566 และธุรกิจ FSU ยังคงมีดีมานด์การใช้เรือของลูกค้าและอัตราการใช้เรือที่เพิ่มขึ้น
“ซีพีเอฟ (ประเทศไทย)” หรือ “CPFTH” ผู้ประกอบธุรกิจเกษตรอุตสาหกรรมและอาหารแบบครบวงจรในประเทศไทย ประเภทสัตว์บก พร้อมเสนอขายหุ้นกู้ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ ให้แก่ผู้ลงทุนสถาบันและผู้ลงทุนรายใหญ่ จำนวน 2 รุ่น ได้แก่ หุ้นกู้ อายุ 5 ปี อัตราดอกเบี้ย 3.20% ต่อปี และ อายุ 10 ปี อัตราดอกเบี้ย 4.00% ต่อปี เปิดจองซื้อหุ้นกู้ในระหว่างวันที่ 26-27 และวันที่ 30 มกราคม 2566 จัดจำหน่ายผ่านสถาบันการเงินชั้นนำ 5 แห่ง ได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ และธนาคารซีไอเอ็มบี ไทย ทั้งช่องทางสาขาและออนไลน์ รวมถึงช่องทาง TrueMoney Wallet โดยบริษัทได้รับการจัดอันดับความน่าเชื่อถือขององค์กรและหุ้นกู้ที่ระดับ “A+” จากทริสเรทติ้ง
BIOTEC บมจ. ไบโอ กรีน เอ็นเนอร์ยี่ เทค (BIOTEC) ลงนามในบันทึกความเข้าใจ (MOU) ร่วมกับ Beijing Globe Super Power New Energy Technology Development Co., Ltd. (BJGSP) ซึ่งเป็นบริษัทผลิตระบบอุปกรณ์กักเก็บพลังงานชั้นนำทางด้านเทคโนโลยีจากประเทศสาธารณรัฐประชาชนจีน ด้าน รุ่งนิรันดร์ ตั้งสุรกิจ กรรมการผู้จัดการ  BIOTEC มั่นใจเฟสแรก จะเดินหน้าโครงการพัฒนาและนำเข้าลิเธียมแบตเตอรี่ ประเภท โซลิดสเตต (Solid-state battery) เพื่อเป็นระบบอุปกรณ์กักเก็บพลังงานจากแสงอาทิตย์สำหรับการใช้งานในภาคครัวเรือน หรือบ้านพักอาศัย
SABINA ตั้งเป้าสูง ดวงดาว มหะนาวานนท์ ประธานเจ้าหน้าที่บริหาร บริษัท ซาบีน่า ตั้งเป้ายอดขายปีนี้เติบโต 10% สูงสุดเป็นประวัติการณ์ พร้อมเดินหน้าสร้างสถิติใหม่ทั้งยอดขายและกำไรสูงกว่าปี 2562 ซึ่งเป็นยอดขายสูงสุดที่เคยทำได้ หลังผ่านวิกฤตโควิด-19 มั่นใจเติบโตตามภาพรวมเศรษฐกิจ รับปัจจัยหนุนจากการฟื้นตัวของการจับจ่ายใช้สอย จำนวนนักท่องเที่ยวที่เพิ่มขึ้น วางเป้าหมายการเติบโตทุกช่องทาง ประกอบด้วย ค้าปลีก Retail ออนไลน์ NSR และช่องทางรับจ้างผลิต OEM พร้อมประกาศควักเงินลงทุนเพื่อเพิ่มประสิทธิภาพและประสิทธิผลเครื่องจักร รองรับการเติบโตอย่างก้าวกระโดดทั้งด้านผลิตและยอดขายในอีก 10 ปีข้างหน้า